paragraph_text: Minimalna plaća utječe na rad najslabije plaćenih radnika. Ovaj način regulacije predložen je kao sredstvo borbe protiv premalih plaća, s obzirom na to da se smatralo kako vlasnici poduzeća, koji imaju tržišnu moć, određuju „nepravednu” (nedostatnu) cijenu rada svojih zaposlenika. Korijeni ovakva načina rješavanja problema leže u uvjerenju da tržište nije u stanju samostalno odrediti „poštenu” („pravednu”) cijenu rada najmanje plaćenih radnika. Sukladno tome, jedini način rješavanja ovoga problema jest upravna promjena strukture plaća i preraspodjela dohotka. U tom smislu, minimalna plaća smatra se jednim od načina borbe protiv siromaštva.